«Урысей зэкъуэтым» и стипендиер къратынущ
Химикым и махуэм ирихьэлIэу шахматымкIэ турнир щекIуэкIащ КъБКъУ-м Химиемрэ биологиемкIэ и институтым. АбыкIэ хъыбар къыдигъэщIащ КъБКъУ-м и пресс-IуэхущIапIэм и лэжьакIуэ Дол Иннэ.
Олимп джэгукIэм ещхьу къызэрагъэпэща зэпеуэм хэтащ студентипщIрэ институтым и егъэджакIуихрэ.
Зэхьэзэхуэр къызэзыгъэпэща Шэрджэс Заур жиIащ мы турнирыр Химиемрэ биологиемкIэ институтыр мы гъэм къызэрыунэхуам хуэгъэпсауэ зэрыщытыр.
Зэхьэзэхуэм и хеящIэ нэхъыщхьэу щытащ спортымкIэ мастерым и кандидат, шахматымкIэ II категорием и судья Мэрзей Ратмир.
Студентхэм я зэпеуэм щытекIуащ «химие технологие» къудамэм и 3-нэ курсым щIэс Щомахуэ Астемыр. Абы саугъэт хуащIащ «Урысей зэкъуэт» партым и щIыналъэ къудамэм и стипендие къызэрыратынум щыхьэт техъуэ тхылъ. ЕтIуанэ увыпIэр къэзыхьа, «Химие» унэтIыныгъэм щеджэ Ету Хьэжы-Мухьэмэд «S-gym» фитнес-клубым мазихкIэ пщIэншэу зэрыкIуэн абонемент иратащ. Ещанэ хъуа, «Биологие« факультетым и 3-нэ курсым щIэс Хьэх Линэ а клуб дыдэм мазищкIэ пщIэншэу зэрыкIуэн тхылъ къихьащ.
Институтым и лэжьакIуэхэм я зэпеуэм пашэныгъэр къыщихьащ химие щIэныгъэхэм я доктор, профессор Шустов Геннадий.
Зэпеуэм щытекIуахэр мэкъуауэгъуэм и 3-м екIуэкIа гуфIэгъуэ пшыхьым щагъэлъэпIащ.
КУРПЫГЪУ Аллэ.
